《二十二日大风》
宋代·孔平仲

张帆风尚小，出口势愈急。扁舟已中流，前后无所及。

侧看岸旋已，白浪若山岌。磔砉时有声，百罅水争入。

危樯听欲折，柁柄脱操执。我有常病妻，素羸多不粒。

及兹益愦乱，卧喘气吸吸。婢姥半北人，兹险未尝习。

苍皇面深墨，呕哕皆胆汁。可怜儿女辈，往往相聚泣。

出门强指挥，飞沫溅衣湿。江豚踊吾前，猵獭作人立。

意如骜吾嚱，出没相百十。呼神掷楮泉，祈佛启经袭。

是时正月尾，于节甫惊蛰。云气作冥晦，气候变寒涩。

日中仅得止，性命危若拾。纷然方寸乱，魂干久不集。

官期幸未迫，安用苦汲汲。官兵勇贪程，一震当少戢。

何如彼居民，生不出井邑。吾田虽旷瘠，饘粥粗可给。

劳生嘿自慨，茅舍行且葺。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。